''... אנחנו טוטאליסטים. רוב הלקוחות הישראלים רוצים להיות 'כמו אחרים' ולהכתיב את הטון. אנחנו עושים 'one-piece' (יצירה חד פעמית) וזה המוטו שלנו ...."
פגשתי את זוג האדריכלים עודד ואליזבט טל בביתם בנוף ים, הרצליה. הבית הוא המשרד והמשרד הוא הבית, בפינת האוכל ישנו מחשב עם מסך גדול ומחדר העבודה הסמוך יוצאים כל התכניות וההיתרים של הפרויקטים שלהם. הזוג טל אוכל, ישן ונושם אדריכלות, כשותפים לעסק וכבני זוג ומשפחה.
איך הגעתם למקצוע האדריכלות ואיך נפגשתם?
אליזבט: גדלתי בצ'ארלסטון, דרום-קרולינה, שהיא עיר הסטורית בארה''ב עם אדריכלות מרשימה ותרבות ענפה. ידעתי עוד מהתיכון שאני רוצה להיות אדריכלית, וכשהגיע הזמן לבחור קולג' נסעתי ללמוד ב''מכון פראט'' בניו יורק, שם פגשתי את עודד.
עודד: היינו צריכים לתלות עבודות שעשינו בכיתה ונעזרנו אחד בשניה. מאז אנחנו ביחד.
אליזבט: סיימנו את הלימודים, עבדנו כמה שנים בניו יורק ובשנת 1982 עלינו לארץ.
הבית ברחוב שלווה בהרצליה פיתוח, מבט מרחפן. צילום: איתמר בונו.
איך הקמתם את המשרד ומדוע בחרתם להתמקם דווקא כאן?
כשהגענו לארץ עבדנו בתחילה כשכירים אצל שרון אדריכלים ובעוד משרדים. בשנת 86' עברנו לגור בנוף ים בהרצליה. עם הקשרים שיצרנו בסביבת הבית שלנו פיתחנו קליינטורה וב- 88' הפכנו לעצמאים. לפני כמה שנים מכרנו את הנכס הגדול של השותפות שלנו – המשרד, ופיזרנו את העובדים. מאז אנחנו עובדים מהבית. בשכונת נוף ים יש אפשרויות רבות לעיצוב.
עודד: רוב העבודה שלנו היא בסביבה של הבית, אני מתחיל את הבוקר באתרים ומקבל עדכונים מהקבלנים. כשחוזרים הביתה מתחילים את העבודה. בטי עובדת על השרטוטים וההיתרים. היום כשניתן להוציא היתרים בצורה ממוחשבת זה יותר קל.
איך אתם משלבים בין השותפות בעסק לבין הזוגיות וחיי המשפחה?
עודד: השיחה בינינו לא עוצרת, אנחנו מדברים על אדריכלות גם בזמן האוכל.
אליזבט: את ארבע הבנות שלנו גידלנו באווירת אדריכלות, היינו לוקחים אותן לאתרים כשהיו קטנות.
עודד: כנראה שבגלל זה הן כולן עוסקות במלאכה באופן כלשהו, אף אחת מהן לא יצאה עורכת דין: הבכורה היא אדריכלית, גרה בבוסטון ועובדת בשותפות עם בן זוגה, ושלושת הבנות הקטנות יותר עוסקות ביצירה גם הן אך בדרכים שונות- מעצבת אופנה, שפית וסטודנטית לעיצוב תעשייתי.
חזית הבית ברחוב שלווה בהרצליה פיתוח, מבט מרחפן. צילום: איתמר בונו.
הגג עשוי מתכת קורטן המכילה 6-7% נחושת. הבית ברחוב שלווה בהרצליה פיתוח, מבט מרחפן. צילום: איתמר בונו.
ספרו על פרויקט שמייצג אתכם בתקופה האחרונה.
בדיוק נגמרה בנייתו של בית פרטי על מגרש פינתי ברחוב שלווה בהרצליה פיתוח, והמוטיב החוזר בו הוא חומרים טבעיים בעיבוד גס. המגרש לא ישר ואנחנו חולים על זה, זה גורם לך לייצר פתרונות לא שגרתיים כשהאתגר הגדול הוא למקסם את החללים ואת התנועה בבית.
הלקוח בפרויקט הזה חוזר אלינו בפעם השלישית. הוא צרפתי והרבה יותר פתוח מבחינה עיצובית, וממש נתן לנו כאן יד חופשית.
עודד: אחרי הרבה שנים במקצוע אני מבין שלקוחות בוחרים אותך על פי הארכיטקטורה שאתה מייצר.
הבית ברחוב שלווה בהרצליה פיתוח, מבט אל הסלון. צילום: עודד טל.
שילוב של גוונים חומים ולבנים ועיבוד גס. הבית ברחוב שלווה בהרצליה פיתוח. צילום: עודד טל.
ממה אתם לוקחים השראה?
אדריכל בראש ובראשונה נולד עם סקרנות מובנית ואנחנו לוקחים השראה מהיום-יום. בנוסף, ההשראה מגיעה הרבה מטיולים שאנחנו עושים בעולם.
את ההשראה לפרויקט הזה קיבלנו בביקור אצל הבת שלנו בבוסטון, שלקחה אותנו לפגוש אדריכל מקומי ותיק. הוא מתמחה במחזור וכל מה שהראה לנו אהבנו. הפרויקט שאנחנו עובדים עליו מאז הנסיעה הוא הסנונית הראשונה מבחינתנו ועשוי מחומרים אירופאים ממוחזרים.
תארו את תהליך התכנון שלכם בפרויקט.
עודד: המגרשים בהרצליה פיתוח מכתיבים את התכנון. אני כבר לא כל כך מקשיב ללקוחות מלבד הפרוגרמה. כל בית הוא בעצם קופה שערכה עולה כל הזמן, ולכן במקומות כמו הרצליה פיתוח אתה חייב להשתמש בעליית הגג, אחרת אתה מוותר על 60 מ''ר. בהרצליה פיתוח אין מצב שלא יהיה לכל אחד מבני המשפחה סוויטה, כולל הילדים.
מימין: חזית אחורית הפונה לבריכה, משמאל: מטבח עם פינת ישיבה, הבית ברחוב שלווה בהרצליה פיתוח. צילום: עודד טל.
מימין: הבריכה בגוונים כהים, משמאל: קירות ירוקים עם הדרים, הבית ברחוב שלווה בהרצליה פיתוח. צילום: עודד טל.
הלקוחות בוחרים אותנו. היום הכל פתוח ואנחנו יותר ברשתות החברתיות, והלקוחות יודעים שהם מקבלים אדריכלות מצוינת.
עודד: אנחנו טוטאליסטים. רוב הלקוחות הישראלים רוצים להיות ''כמו אחרים'' ולהכתיב את הטון. אנחנו עושים ''one-piece'' (יצירה חד פעמית) וזה המוטו שלי ושל בטי.
מה מייחד אתכם כאדריכלים?
עודד: אני מאוד דומיננטי. אמנם לא לכולם זה יתאים אבל אני מאמין שאנחנו חייבים לשמור על המקצוע. בנוסף לכך אני למעשה כלב השמירה של הלקוח מול הקבלן – כשאנחנו גרים כל כך קרוב ללקוחות ואני מגיע ב-7 בבוקר לאתר, אני יכול להניע את כל הפרויקט והצוות בשטח וגם נמצא שם בזמן כשצריך לבצע שינויים או להחליט החלטות. אתה בונה בניין ללא שגיאות בצורה הזאת, ועושה את זה עם חיוך על הפנים.
נחלה בצור משה, הדמיה: ג'ני טאנין, SOL.
נחלה בצור משה, מבט לכניסה, הדמיה: ג'ני טאנין, SOL.
מה השתנה לדעתכם בתחום מאז שהתחלתם את דרככם?
הלקוחות היום שונים. בארה''ב כל קליינט פוטנציאלי מתחיל את השיפוץ או הבניה שלו ב- HOUZZ. האינטרנט שינה מאוד את עולם האדריכלות והעיצוב, והיום הלקוחות מבינים הרבה יותר בתחום ויודעים מה הם רוצים.
האם יש לכם מורה או אדריכל שאתם מעריכים?
עודד: היה לנו מורה איטלקי ויטוריו ג'אוג'יני ומורה מצרי זאובי שמאוד הערכנו. מבחינת אדריכלים רנצו פיאנו ופרנק גארי.
אליזבט: זאהה חדיד, בעיקר בגלל שהיא היתה פורצת דרך.
נחלה בצור משה, החלל הציבורי, הדמיה: ג'ני טאנין, SOL.
נחלה בצור משה, קומת המרתף, הדמיה: ג'ני טאנין, SOL.
יש לכם טיפ לתת לאדריכל הצעיר?
עודד: להאמין בעצמך, לא לוותר. התהליך הוא הדבר הכי חשוב במקצוע שלנו. לפעמים צריך לעמוד מול הלקוח על שלך.
אליזבט: לא להיות Yes-Man.
עודד: יש לי סיפור שמסביר את כוונתנו: לקוח הגיע אלינו אחרי שבנה בית בשוהם עם אדריכל, ואמר שהבית יצא נורא ושזה באשמתו, מפני שהוא הנחה את האדריכל ולא נתן לו יד חופשית. הוא קנה מגרש בפלמחים והגיע אלינו כשהוא מתכנן להקשיב ולהוריד את האגו שלו. כמובן שיצא מאוד מרוצה ועבר חוויה מתקנת. אנחנו אנשי המקצוע והסמכות ואסור לנו לשכוח את זה.